হ্যারি পটার
হ্যারি পটার ( ) হচ্ছে ব্রিটিশ লেখিকা জে. কে. রাউলিং রচিত সাত খন্ডের কাল্পনিক উপন্যাসের একটি সিরিজ। এই সিরিজের উপন্যাসগুলিতে জাদুকরদের পৃথিবীর কথা বলা হয়েছে এবং কাহিনী আবর্তিত হয়েছে হ্যারি পটার নামের এক কিশোর জাদুকরকে ঘিরে, যে তার প্রিয় বন্ধু রন উইজলি ও হারমায়নি গ্রেঞ্জারকে সাথে নিয়ে নানা অ্যাডভেঞ্চারে অংশ নেয়। কাহিনীর বেশিরভাগ ঘটনা ঘটেছে হগওয়ার্টস স্কুল অব উইচক্র্যাফট এন্ড উইজার্ডরিতে। মূল চরিত্র হ্যারি পটারের বড় হওয়ার পথে যেসব ঘটনা ঘটে, তার শিক্ষাজীবন, সম্পর্ক ও অ্যাডভেঞ্চার নিয়েই কাহিনী রচিত হয়েছে। আবার বইটিতে মানুষের বন্ধুত্ব, উচ্চাশা, ইচ্ছা, গর্ব, সাহস, ভালবাসা, মৃত্যু প্রভৃতিকে জাদুর দুনিয়ার জটিল ইতিহাস, বৈচিত্র্যপূর্ণ অধিবাসী, অনন্য সংস্কৃতি ও সমাজ প্রভৃতির দৃষ্টিকোণ থেকে বর্ণনা করা হয়েছে। এর কাহিনী মূলত কালো-যাদুকর লর্ড ভলডেমর্ট, যে জাদু সাম্রাজ্যে প্রতিপত্তি লাভের উদ্দেশ্যে হ্যারির বাবা-মাকে হত্যা করেছিল ও তার চিরশত্রু হ্যারি পটারকে কেন্দ্র করেই আবর্তিত হয়েছে।
হ্যারি পটার অ্যান্ড দ্য হাফ-ব্লাড প্রিন্স (চলচ্চিত্র)
এই চলচ্চিত্রটির চলচ্চিত্রায়ণ শুরু হয় ২০০৭ সালের ২৪ সেপ্টেম্বর। ২০০৯ সালের ১৫ জুলাই বিশ্বব্যাপী সিনেমাহলে মুক্তি পায় এটি। এর পরদিনই ছিল উপন্যাসটির প্রকাশের চতুর্থ বর্ষপূর্তি। যুক্তরাষ্ট্র ছাড়া সর্বত্রই এই ষষ্ঠ চলচ্চিত্রটি একই সঙ্গে নিয়মিত প্রেক্ষাগৃহ ও আইম্যাক্স থ্রি-ডি আকারে মুক্তিলাভ করে। যুক্তরাষ্ট্রে "ট্রান্সফর্মার: রিভেঞ্জ অফ দ্য ফলেন" চলচ্চিত্রের প্রদর্শন সংক্রান্ত একটি জটিলতার কারণে আইম্যাক্স সংস্করণটি দুই সপ্তাহ পরে মুক্তি পায়।